Potch-aanval: ‘Hy was só ŉ goeie mens’Adriaan en Lilly Smit. Foto: Verskaf. Die man (69) wat Vrydagoggend in Potchefstroom dood is, is met ŉ ysterstaaf doodgeslaan. Sy vrou (67) is in ŉ kritieke toestand per helikopter na Milpark-hospitaal in Johannesburg gehaas nádat sy ook met ŉ ysterstaaf aangeval is. Joe van Dyk, Adriaan en Lilly Smit se skoonseun, het aan Maroela Media vertel wat gebeur het. “Die aanval was net ná 04:00. Daar is ŉ kamera in die straat wat wys hoe een verdagte oor die muur spring,” het Van Dyk vertel. Die verdagte het glo toe aan die bakkie gepeuter. “My skoonpa het gaan ondersoek instel. Die verdagte het ŉ yster wat op die tafel by die bakkie onder die afdak gelê het, opgetel en hom aangerand. Hy het hom toe in die huis ingesleep. My skoonma het betrokke geraak en hy het haar ook daarmee aangerand,” het Van Dyk vertel. Die ysterstaaf waarmee hy haar aangerand het, het gebreek en die verdagte het nóg ŉ ysterstaaf gaan haal en haar verder aangerand. “Die verdagte het gevlug met die bakkie se sleutels en toe weggejaag met die bakkie.” Volgens Van Dyk het die buurman wat gehoor het hoe die honde histeries blaf oor die muur gespring en gaan ondersoek instel. “Toe hy die bloed sien, het hy teruggegaan na sy huis en alarm gemaak.” Maroela Media het vroeër berig Trudi Botha, eienaar van Electro Security, het aan Maroela Media gesê die veiligheidsmaatskappy het teen 05:30 ŉ noodoproep van ŉ buurman van die egpaar ontvang. “Ons reaksievoertuig het saam met die polisie by die toneel opgedaag. Dit was ŉ gru-toneel wat met bloed besmeer was,” het Botha gesê. Botha het inligting oor die gesteelde voertuig op veiligheidnetwerke versprei en is kort daarna deur Suzette Oosthuizen, wyk 2 se koördineerder van die AfriForum Buurtwag, ingelig dat buurtwaglede ŉ soortgelyke voertuig in hul gebied agternasit. “Ons is voor 06:00 ingelig dat ons lede hulp benodig, want hulle is besig om ŉ Isuzu-bakkie agterna te sit. Die bestuurder van die bakkie het die voertuig gerol. Dit het op sy wiele tot stilstand gekom en hy het weggejaag,” het Oosthuizen aan Maroela Media gesê. Die bestuurder van die bakkie het daarna teen ŉ vragmotor gebots en steeds verder gejaag met die buurtwag kort op sy hakke. Kort daarna het hy weer die bakkie gerol, waarna die bestuurder te voet in die omliggende landerye gevlug het. “Buurtwaglede het hom daar aangekeer, waarna die man deur CB Security in hegtenis geneem is.” Sers. Kelebogile Moleko, provinsiale polisiewoordvoerder van Noordwes, het die voorval aan Maroela Media bevestig. Die 28-jarige verdagte wat in hegtenis geneem is, moet Maandag in die Potchefstroom-landdroshof verskyn. Van Dyk en ander familie gaan vandag vir Lilly besoek. “Ons het vanoggend met hulle oor die foon gepraat en hulle sê sy is tans in ŉ stabiele toestand. “My skoonpa was so ŉ goeie mens. Hy was altyd bereid om enigiemand te help, hy het kos vir die mense in die strate gegee.” Van Dyk het gesê begrafnisreëlings sal eers getref kan word ná die lykskouing Maandag afgehandel is.